
B I L J E Š K E

uz financijska izvješća Općine Cerovlje 

za razdoblje od 01. siječnja do 31. prosinca 2024.godine

Bilješke uz Obrazac BIL
U Bilanci Općine Cerovlje za 2024. godinu bilježimo manju promjenu stanja imovine u odnosu na prošlu godinu, - indeks 110 - B001.  Nefinancijska imovina - B002 - je neznatno povećana, s indeksom 107, dok se povećanje najvećim dijelom odnosi na financijsku imovinu - 1 -, s indeksom 119.
Vrijednost materijalne imovine - prirodna bogatstva ostaje ista, budući da tijekom godine Općina nije otkupljivala zemljište.
U Poslovne objekte su uložena neznatna sredstva, i to većinom za sanaciju oštećenja, odnosno rekonstrukciju već postojećih objekata, kao što je zgrada vrtića u Novakima Pazinskim, gdje se ove godine započelo s postupkom javne nabave za proširenje vrtića - šifra 0212.
U okviru stavke Ceste, željeznice i ostali prometni objekti - šifra 0213 - izvršena je sanacija oštećenih nerazvrstanih cesta, u potpunosti su sanirani odron i cesta NC117 za naselje Zajerci te manje površine cesti u naseljima Draguć i Previž. Indeks na ovoj stavci iznosi 104.

U okviru stavke Ostali građevinski objekti - šifra 0214 - povećana je vrijednost imovine na sportskim objektima, spomenicima kulture, dječjim igralištima, kao i na ostalim objektima u vlasništvu Općine – groblje Borut, Društveni domovi Pagubice i Gologorički Dol, Kuća fresaka u Draguću, Centar izvrsnosti Grimalda, Kalvarija Paz. 
Najveća pojedinačna ulaganja odnose se na investicijsko održavanje Crkve Sv. Vida u Pazu, odnosno na proširenje groblja u Borutu.

Što se tiče stavke Postrojenja i oprema - 022 – nabavljene su nove uredske stolice, kompjuteri, mobitel te kante za selektivno prikupljanje otpada (papir/staklo). Indeks na šifri 0221 iznosi 120, dok na šifri 0227 iznosi 104.
Također se bilježi porast na šifri 0262 zbog ulaganja u računalne programe, odnosno raznih izmjena programa MunicipalSoft, indeks iznosi 112. 

Za ispravak vrijednosti dugotrajne imovine korištene su stope propisane prema važećem Pravilniku o proračunskom računovodstvu i računskom planu („Narodne novine“, broj 124/14., 115/15., 87/16., 3/18., 126/19., 108/20. i 158/23.).
U okviru šifre 042 bilježimo povećanje zaliha sitnog inventara, s indeksom 119.

Sredstva na računu Građevinski objekti u pripremi ostaju ista, budući da se u 2024. godini nije započelo s planiranim proširenjem groblja u Gologorici, šifra 051.
U odnosu na proteklu godinu značajno su povećana novčana sredstva na računu - šifra 1112.
Ostala potraživanja su neznatno smanjena u odnosu na početak razdoblja te iznose 422,86 eura - šifra 129 -, odnose se na potraživanja za naknade koje se refundiraju (HZZO i korisnici zajedničkog priključka vode/struje unutar općinske zgrade). 
Na šifri 15 bilježimo stanje dionica i udjela u iznosu od 538.935,71 eur, budući je Općina u 2024. godini stekla udjele u iznosu od 320,00 eura u društvu Vodovod Labin d.o.o.
Ukupna potraživanja za prihode poslovanja s uključenim ispravkom vrijednosti iznose 76.484,29 euro - šifra 16 - te su ona povećana u odnosu na proteklu godinu, indeks je 355. 
Najveći dio otpada na potraživanja za poreze, odnosno porez na promet nekretnina i to 50.588,42 eur, potraživanja za prihode od imovine 566,80 eur te potraživanja za upravne i administrativne pristojbe, pristojbe po posebnim propisima i naknade 30.398,12 eur. U sve prije navedene iznose nije uključen ispravak vrijednosti potraživanja. 
Naime, od 2020. godine obvezno je provođenje ispravka vrijednosti potraživanja, dodan je novi članak 37. a Pravilnika o proračunskom računovodstvu i računskom planu kojim se propisuju uvjeti za provođenje ispravka vrijednosti potraživanja na kraju godine pod određenim uvjetima (kašnjenje u naplati preko godine dana i pokretanje stečajnog i/ili likvidacijskog postupka nad dužnikom), utvrđivanje visine postotka ispravka vrijednosti potraživanja ovisno o vremenu kašnjenja (ako se s naplatom potraživanja kasni od 1-3 godine vrijednost se ispravlja po stopi od 50%, iznad tri godine po stopi od 100%, a ako je pokrenut stečajni i/ili likvidacijski postupak po stopi od 75%).  
Iz tog razloga je na šifri 169 - Ispravak vrijednosti potraživanja evidentiran iznos od 5.069,05 eur kao negativna kategorija koja umanjuje ukupna potraživanja za prihode poslovanja.
Ne bilježimo potraživanja od prodaje nefinancijske imovine - šifra 17.
Obveze na dan 31.12.2024. godine iznose 155.517,73 eur - šifra 2. Od toga se 120.876,99 eur odnosi na obveze za rashode poslovanja, dok se 34.640,74 eur odnosi na obveze za nabavu nefinancijske imovine. 
Općina Cerovlje je tijekom 2024. godine redovito podmirivala sve svoje obaveze te ima na dan 31.12. neznatne dospjele obveze u iznosu od 1.567,80 eur, vidljive također u Obrascu Obveze.

U okviru šifre 922 bilježimo višak prihoda za prijenos u sljedeću godinu u iznosu od 199.016,22 eur.

Na šifri 991 - 996 pratimo izvanbilančne zapise. Oni iznose 169.113,83 eur.
Općina Cerovlje je nakon provedenog postupka javne nabave s dobavljačem sklopila Ugovor o pružanju energetske usluge u uštedi električne energije u javnoj rasvjeti Općine Cerovlje (Ugovor o energetskom učinku). Radovi su tijekom 2020. godine dovršeni, a ukupna vrijednost radova iznosi 1.240.512,50 kn/164.644,30 eur. U članku 7. Uredbe o ugovaranju i provedbi energetske usluge u javnom sektoru (Narodne novine 11/15.) stoji kako se vrijednost ukupnih ulaganja temeljem izvršenja energetske usluge vodi u izvanbilančnoj evidenciji naručitelja kao tuđa imovina na korištenju. Po isteku ugovorenog razdoblja plaćanja usluge provest će se procjena vrijednosti imovine.
2019. godine dana je suglasnost za zaduženje Područnoj vatrogasnoj zajednici Pazin za nabavu vatrogasnih vozila. Iznos glavnice iznosi 6.385,05 eur, do sada je otplaćeno 1.915,52 eur te je ostalo za otplatu glavnice u iznosu od 4.469,53 eur.
Bilješke uz Obrazac PR-RAS

A.  PRIHODI  I PRIMICI
Ukupni proračunski prihodi i primici u 2024. godini ostvareni su u iznosu od 1.389.895,99 eur, s indeksom od 119 u odnosu na lanjskih 1.171.099,70 eur (X678).

Od toga, prihodi poslovanja (6) ostvareni su u iznosu od 1.369.668,17 eur, s indeksom od 117 u odnosu na prošlu godinu.

Kod poreznih prihoda (61) bilježimo povećanje u odnosu na prošlu godinu, indeks 108.

Porezi na imovinu (613), konkretno porez na promet nekretnina, bilježe smanjenje u odnosu na ostvareno protekle godine - indeks 57, bez obzira što je u 2024. godini uveden i porez na kuće za odmor dok su porezi na robu i usluge (614), konkretno porez na potrošnju, ostvareni na razini protekle godine - indeks 104. 
Pomoći iz inozemstva (darovnice) i od subjekata unutar opće države (63) ostvarene su s indeksom od 139. 

Iz Državnog proračuna dobivene su pomoći fiskalnog izravnanja iz Ministarstva financija, kao i pomoći na račun funkcionalnog spajanja s Gradom Pazinom i susjednim općinama za rad Dječjeg vrtića Olga Ban Pazin, Gradske knjižnice Pazin, Razvojne agencije Srce Istre d.o.o., izdavanje zajedničkih Službenih novina te za rad zajedničkog komunalnog redara. 
Iz Županijskog proračuna dobivene su tekuće pomoći za održavanje manifestacija Supci pud mavricun i Bajsi u Draguću te pomoć za uređenje Vidikovca Sidreti.

Nadalje, dobiveno je 182.500,00 eur kapitalnih pomoći iz Državnog proračuna, putem Ministarstva kulture i medija, za sanaciju Crkve Sv. Vida u Pazu i Crkve BDM kod Lokve u Gologorici te putem Ministarstva regionalnoga razvoja i fondova Europske unije za rekonstrukciju nerazvrstane ceste NC117 Zajerci te za sanaciju klizišta-odrona i oštećenja na nerazvrstanim cestama.
Iz Županijskog proračuna dobivene su kapitalne pomoći u ukupnom iznosu od 113.600,00 eur, i to za etapnu sanaciju Kaštela u Pazu, obnovu krovišta Crkve Presvetog Trojstva u Cerovlju,  proširenje groblja u Borutu, sanaciju klizišta i oštećenja na nerazvrstanim cestama, uređenje sportsko-rekreacijskog centra u Novakima Pazinskim te za sufinanciranje troškova izgradnje i sanacije vodovodnih ogranaka.
Na šifri 6351 bilježimo ostvarenje tekućih pomoći izravnanja za decentralizirane funkcije na račun Javne vatrogasne postrojbe Pazin.

Kod prihoda od imovine (64) bilježimo smanjenje u odnosu na proteklu godinu, indeks 76.  Smanjenje indeksa se odnosi kako na prihode od zakupa i iznajmljivanja imovine, tako i na prihode od nefinancijske imovine (legalizacija).

Kod Prihoda od upravnih i administrativnih pristojbi, pristojbi po posebnim propisima i naknada (65) bilježimo povećanje u odnosu na proteklu godinu - indeks 114. 

Najveći udio u ovoj vrsti prihoda zauzimaju komunalna naknada 95.546,34 eur, komunalni doprinos 19.106,83 eur te ostali nespomenuti prihodi (prihodi od grobarine i otkupa grobnih mjesta, ostalo) 9.533,43 eur.

Kod Kazni, upravnih mjera i ostalih prihoda (68) bilježimo značajnije povećanje u odnosu na proteklu godinu - indeks 114. Ono se najvećim dijelom odnosi na prihode društva HT d.d. za korištenje elektroničko komunikacijske infrastrukture postavljene na površinama u općinskom vlasništvu.

U okviru Prihoda od prodaje nefinancijske imovine (7) bilježimo ostvarenje od 20.227,82 eur, dobivenih prodajom zemljišta i objekata u vlasništvu Općine.
Kod Primitaka od financijske imovine i zaduživanja (8) ne bilježimo ostvarenje u ovom izvještajnom razdoblju.

B.  RASHODI I IZDACI
Proračunski rashodi i izdaci (Y345) izvršeni su u iznosu od 1.390.823 eur, odnosno s indeksom 135 u odnosu na proteklu godinu. Izvršenje izdataka kretalo se u okvirima plana.
Rashodi za zaposlene (31) ostvareni su s indeksom 120 u odnosu na proteklu godinu, budući je u toku 2024. godine došlo do povećanja plaća i materijalnih troškova zaposlenima.

Materijalni rashodi (32) ostvareni su s indeksom od 138 u odnosu na proteklu godinu. 

Redovito su podmirivane obveze za energiju, usluge telefona i interneta, poštanske usluge, opskrbu vodom, komunalne usluge, odvoz smeća, usluge promidžbe, intelektualne i računalne usluge, usluge odvjetnika i pravnog savjetovanja, pojačano održavanje javne rasvjete, usluge tekućeg održavanja nerazvrstanih cesta i javne rasvjete, zimsko održavanje cesta, geodetske izmjere i izradu projekata i planova te raznih drugih vrsta održavanja objekata, vozila i opreme.

Kod ostalih nespomenutih rashoda poslovanja (329) bilježimo troškove naknada za rad predstavničkih i izvršnih tijela, povjerenstava i slično, premije osiguranja, reprezentacije, članarine, svečano obilježavanje Dana Općine Cerovlje, organizaciju kulturnih manifestacija: Karneval, Supci pud mavricun i Bajsi u Draguću, sponzorstva, kao i ostale usluge u predškolskom odgoju (vrtići izvan Općine Cerovlje, analiza hrane i prostora, tečaj talijanskog jezika) i slično. Ostvarenje je s indeksom od 115 u odnosu na prethodnu godinu.

Financijski rashodi (34) ostvareni su s indeksom od 115 u odnosu na proteklu godinu, a odnose se na bankarske i usluge platnog prometa. 

Pomoći dane u inozemstvo i unutar općeg proračuna (36) ostvarene su s indeksom od 104 u odnosu na isto razdoblje prethodne godine.

Najvećim dijelom se te pomoći odnose na izdvajanja prema Gradu Pazinu za rad proračunskih korisnika kao što su Dječji vrtić Olga Ban Pazin, Javna vatrogasna postrojba Pazin, Gradska knjižnica Pazin, program Pomoć u kući starijim osobama te za rad zajedničke službe komunalnog redarstva.

Istarskoj županiji su dane pomoći, temeljem potpisanih sporazuma/ugovora, za Županijski centar za gospodarenje otpadom Kaštijun, Specijalnu bolnicu za ortopediju i rehabilitaciju Martin Horvat Rovinj te Povijesni i pomorski muzej Istre za rad informatora u Kući fresaka u Draguću. 

Naknade građanima i kućanstvima na temelju osiguranja i druge naknade (37) su povećane u odnosu na proteklu godinu, indeks 217.

Isplaćivane su jednokratne novčane pomoći prema Odluci o socijalnoj skrbi Općine Cerovlje, podmirivani su troškovi boravka djece u Vrtiću, troškovi marende i produženog boravka u školi, redovito isplaćivane povećane učeničke i studentske stipendije, naknade za novorođenčad, sufinancirana je nabava školskog pribora osnovnoškolskoj djeci, poklon paketi Djeda Mraza, dani darovi u naravi potrebitima te poklon paketi umirovljenicima povodom blagdana.

Ostali rashodi (38) ostvareni su s višim indeksom u odnosu na proteklu godinu, indeks 119.

Ovi se rashodi odnose na donacije Gradskom društvu Crvenog križa Pazin, Nastavnom zavodu za hitnu medicinu Istarske županije (sufinanciranje zdravstvene zaštite zbog povećanog broja turista u IŽ tijekom ljetne sezone), donacije političkim strankama zastupljenim u Općinskom vijeću, vjerskim zajednicama, donacije sportskim, kulturnim, socijalno-zdravstvenim udrugama sa sjedištem ili sa članovima s područja Općine, Turističkoj zajednici središnje Istre. 

U ovu vrstu rashoda uključene su i donacije školstvu (tečaj talijanskog jezika, analiza hrane, prijevoz učenika), donacije Područnoj vatrogasnoj zajednici Pazin i Vatrogasnoj zajednici Istarske županije. Također, temeljem sporazuma, redovito su isplaćivane kapitalne pomoći trgovačkom društvu u javnom sektoru Uslugi odvodnja d.o.o. Pazin. Unutar ove skupine konta proslijeđena je kapitalna pomoć društvu Istarski vodovod d.o.o. iz Buzeta prema potpisanom Ugovoru o kapitalnoj pomoći.
Ukupni rashodi poslovanja (3) ostvareni su s indeksom od 126 u odnosu na prošlu godinu te iznose 983.031,49 eur.

Na kontu 4 (Rashodi za nabavu nefinancijske imovine) bilježimo povećanje u odnosu na proteklu godinu, indeks 165.

Što se tiče konta 4212 započelo se s pripremom postupka javne nabave za proširenje i dogradnju zgrade postojećeg dječjeg vrtića u Novakima Pazinskim, za što je u 2024. godini utrošeno 7.548,85 eura. 

Rashodi za rekonstrukciju ostalih nerazvrstanih cesta - kto 4213 - odnose se na izradu geodetskog elaborata evidentiranja NC117 Zajerci te njenu temeljitu rekonstrukciju i stručni nadzor, na izradu nogostupa u Pazinskim Novakima pokraj dječjeg vrtića, asfalterske radove u naselju Draguć te u Previžu, u blizini groblja.

U okviru uređenja sportskih objekata i terena adaptirana je prostorija uz boćalište u Pazinskim Novakima te izvršeni manji popravci na igralištima u Borutu i Pazinskim Novakima.

Tijekom promatranog razdoblja izvršen je dio etapne obnove Kaštela u Pazu, izvršeni konzervatorsko-restauratorski radovi na zidnim slikama u Crkvi BDM kod Lokve u Gologorici, II. faza statičke sanacija Crkve Sv. Vida u Pazu te sanacija krovišta Crkve Presvetog Trojstva u Cerovlju.

U proširenje groblja u Borutu utrošeno je 77.271,96 eura.

Što se tiče investicijskog održavanja zgrada u vlasništvu Općine, nabavljen je sav potreban materijal za bojanje prostorija društvenog doma u Gologorici, nabavljeni klima uređaji za domove u Pagubicama i Gologoričkom Dolu, obavljani radovi na održavanju domova Krpani, Gologorički Dol, Paz i Kuće fresaka u Draguću.

Završeni su radovi na višegodišnjoj obnovi Kalvarije u Pazu, izvedeni su završni građevinski radovi, hortikulturno uređenje i postavljena je edukativna ploča s podacima o Pazu i samoj Kalvariji. Uređena su i opremljena dječja igrališta Borut, Gologorica, Gologorički Dol i Draguć.

Centar izvrsnosti u Grimaldi opremljen je samo dijelom potrebnog namješta za normalno funkcioniranje, odnosno privođenje planiranoj namjeni, nabavljeni su uredski ormari, retro pult i čajna kuhinja.

Svi gore navedeni radovi izvršeni su pod šifrom Ostali građevinski objekti (4214), s indeksom 155 u odnosu na proteklu godinu. 

Od uredske opreme i namještaja nabavljen je mobitel, 4 uredske stolice i kompjuteri - račun 4221.

Što se tiče nabave opreme za ostale namjene, nabavljeno je 36 kompleta spremnika za odvojeno prikupljanje otpada (žuti i plavi) - konto 4227.

Što se tiče nematerijalne proizvedene imovine, ažurirane su nove verzije modula unutar programa MunicipalSoft - račun 426, indeks 212 u odnosu na prošlu godinu.

U razredu 5 (Izdaci za financijsku imovinu i otplate zajmova) bilježimo ostvarenje od 320,00 eura, a ono se odnosi na uplatu osnivačkog pologa za dokapitalizaciju društva Vodovod Labin d.o.o. 

U razdoblju siječanj - prosinac 2024. godine bilježimo ostvarenje manjka prihoda i primitaka u iznosu od 927,01 eur, preneseni višak prihoda i primitaka iz proteklih godina iznosio je 199.943,23 eur te je na kraju razdoblja ostvaren višak prihoda i primitaka raspoloživ u sljedećem razdoblju u iznosu od 199.016,22 eur - X006.

Uvidom u poslovne knjige Općine Cerovlje vidljivo je da je poslovanje Općine bilo likvidno, a proračunski korisnici nisu bili zakinuti svojih uobičajenih redovitih prihoda od strane Općine.

Bilješke uz Obrazac Obveze 

Krajem prošlog izvještajnog razdoblja (2023-12) obveze Općine Cerovlje iznosile su 54.210,65 eur - V001. One su se najvećim dijelom odnosile na nedospjele obveze za rashode poslovanja.
Dana 31. prosinca 2024. godine stanje obveza na kraju izvještajnog razdoblja iznosi 155.517,73 eur - V006, od čega se na dospjele obveze odnosi samo 1.567,80 eur - V007. 
Kod nedospjelih obveza najveći udio imaju obveze za rashode poslovanja u iznosu od 119.309,19 eur - ND23, zatim slijede obveze za nabavu nefinancijske imovine u iznosu od 34.640,74 eur - ND24, dok obveza za financijsku imovinu nemamo.

Bilješke uz Obrazac RAS - funkcijski

Na Obrascu RAS - funkcijski prati se ostvarenje rashoda prema funkcijskoj klasifikaciji proračuna te je Kontrolni zbroj R1 iz ovog obrasca jednak AOP-u Y034 Ukupni rashodi iz Obrasca PR-RAS, i on iznosi 1.390.503,00 eur.

U navedeni obrazac ne ulaze izdaci za financijsku imovinu i otplatu zajmova.
Bilješke uz Obrazac P-VRIO

Na Obrascu P-VRIO bilježe se promjene u vrijednosti i obujmu imovine i obveza, međutim on ove godine ostaje prazan budući da ne bilježimo navedene promjene u proračunu.
Općina Cerovlje nema danih kreditnih pisama, hipoteka i slično te ne vodi sudske sporove koji bi imali financijski učinak na općinski proračun.
Cerovlje, 14. veljače 2025.

